《种善堂为仁和王惟善赋》
明代·陈琏

武林有佳士，医术能专攻。一从来京师，市隐阛阓中。

济人居善药，卓有宋清风。所居矧幽寂，梧竹纷成丛。

橘井湛秋绿，杏花媚春红。孜孜务种善，阴德日已崇。

愿言慎终始，无亏平昔功。它年方伎传，令誉垂无穷。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。